Vinir Kobba Skúla sigruðu á Skessuhornsmótinu Skessuhornsmótið í knattspyrnu fór fram á laugardaginn á Skallagrímsvelli í Borgarnesi . Þetta er annað skiptið í röð sem mótið fer fram , eftir að hafa verið endurvakið eftir níu ára hlé síðasta sumar . Létt stemning einkenndi mótshaldið sem knattspyrnudeild Skallagríms skipulagði og ekki spillti fyrir að gott veður var í Borgarnesi á laugardaginn . Leikfyrirkomulag var sjö manna bolti og leiktími 2 x 10 mínútur . Fjögur lið mættu til leiks að þessu sinni ; Bifröst F.C. , Vinir Kobba Skúla , Stjórnin F.C. og Sveittir bakarar . Eftir harða keppni stóð lið Vina Kobba Skúla uppi sem sigurvegari en liðið sigraði alla þrjá leiki sína . Þetta er annað árið í röð sem liðið sigrar og mun það því vafalaust gera allt sem í þess valdi stendur til að verja titilinn aftur að ári . Í öðru sæti varð lið Bifröst F.C. með sex stig , í því þriðja Stjórnin F.C. með þrjú stig og loks varð lið Sveittra bakara í fjórða sæti án stiga .